Seun (13) se tiende operasie slaag; ouers pleit steeds | Maroela Media
Seun (13) se tiende operasie slaag; ouers pleit steeds
Recardo Lochner (Foto: Child Medi)
Die 13-jarige Recardo Lochner van die Oos-Rand in Gauteng is Woensdag uit die hoësorgeenheid van 'n privaat Gautengse hospitaal ontslaan nadat hy reeds nege keer vantevore op die operasietafel was.
Maroela Media het vroeër berig Recardo, 'n graad 7-leeder aan die gekombineerde skool Dr. WK du Plessis in Springs, is glo aanvanklik verkeerdelik gediagnoseer nadat hy van erge maagpyn gekla het. Hoewel hy 'n noodoperasie in 'n staatshospitaal ondergaan het, was die operasie nie geslaagd nie en was hy daarna nege keer op die operasietafel van die Netcare-N17-hospitaal in Gauteng om die skade reg te stel.
Amor Schoeman, woordvoerder van die Child Medi-organisasie, sê hoewel die operasie gevaarlik was, is Recardo nou buite gevaar.
"Dit gaan baie beter met hom. Hy kan nou vir die eerste keer weer 'n toekoms as 'n normale jong seun sien. Sy ouers is geweldig dankbaar vir al die ondersteuning en gebede; dit het hul kind se lewe gered. Dokters was aanvanklik baie bekommerd – niemand het geweet of hy dit gaan maak nie. Nou lyk dit of dinge dalk oukei gaan wees," sê sy.
Volgens Schoeman staar die gesin egter steeds 'n finansiële krisis in die gesig. Die Lochner-gesin benodig steeds baie fondse om hom in die hospitaal te versorg omdat heelwat van die geld wat aan die gesin geskenk is, gebruik moes word vir sy langer herstelperiode in die hoësorgeenheid.
"Die ouers is oneindig dankbaar vir die fondse wat tot op hede vir hom ingesamel is, omdat dit hom toegelaat het om die operasie te ondergaan. Hy was egter baie lank in die hoësorgeenheid, wat baie geld is, en sy medikasie kos daagliks R2 500," sê sy. Die uitstaande koste vir sy tydperk in die hoësorgeenheid beloop R50 000.
Volgens dokters sal hy nog sowat 'n week in die hospitaal moet aansterk.
"Dit veroorsaak 'n dringende finansiële krisis omdat die aanvanklike skenkings net genoeg was omdat daar nie op 'n langer herstelperiode gereken is nie. Ons vra weereens vir almal om hul harte oop te maak vir dié jong kind wat al so baie in sy jong kinderlewe moes deurmaak."
Polisie ondersoek bejaarde vroue se moord in Germiston
Man dood ná hy van polisie probeer vlug
Wat het van die dokter geword wat hom verkeerd gediagnoseer het? Laat hy daarvoor betaal.Wie is die dokter wat verkeerd gediagnoseer het?Sal graag uit sy pad wil bly.
Jip ek sal ook graag eil weet wie die dokter is. Sterkte vorentoe jong man
Gaan hierdie seun tevrede wees oor die tweede foto wat van hom geplaas is?
Andre om te lewe is belangriker as n foto
Die arme kind? deur soveel pyn en trauma op so 'n jong ouderdom. Ek bid dat jy volkome herstel en dat jul as familie finansiële hulp sal ontvang. ⚘